Wan hoͤꝛt aber klingen
Wan hoͤꝛt aber klingen·
dvrch den walt·
ſvͤſſes vogel ſingen·
wol [im] der nu lebt·
vn̄ da bi verdꝛungen·
manigualt·
ſoꝛge mag des ringen·
gar in ſelden ſwebt·
lichte ſvmer wunne· dv́ nv wīters wêwen·
mit ir gruͤnen klêwen·
frilich wider ſtrebt·
Minne troͤſterinne·
ſinne wie ich ſender bꝛinne·
vō d̾ dirne din·
ſunder ſchulde min·

Minne bꝛing ir iugent·
ſelken rat·
das ſi noch tů húgent·
min gemuͤte krank·
es zimt nicht ir tugent
das ſi hat·
mich getan vnmugent·
der ich ich ie ſang·
ſit ich erſt geſach ir mundes roͤte gleſten
ſam die blůt vs eſten·
gar an allē wank·
Minne troͤſterinne·
ſinne wie ich ſender bꝛinne·
vō d̾ dirne din·
ſunder ſchulde min·

Ich want ſin geſcheiden·
do ze ſtunt·
vō dien arbeiden·
die min herze trůg·
do viel ich ze leiden·
vngeſvnt·
vō den ǒgen weiden
wart ich vngefůg·
das ich ſunder allen zwiuel můs verderben
ob ich niht erwerben
mag ir hulde klůg·
Minne troͤſterinne·
ſinne wie ich ſender bꝛinne·
vō d̾ dirne din·
ſunder ſchulde min·

Deutsche Philologie
Deutschland
13. Jahrhundert
14. Jahrhundert
Mittelhochdeutsch
Versdichtung
Codex Manesse